Cele 60 de incidente raportate pe durata acestui an au afectat, pe termen scurt, serviciile furnizate de operatori către clienţii finali, pe un număr de 46 de străzi din Bucureşti.

Reprezentanţii Netcity menţionează că, raportat la numărul estimat de circa un sfert de milion de locuinţe racordate, media incidentelor este de doar 0,3 incidente la o mie de locuinţe/an, sub nivelul raportat de Consiliul Europei ca standard de industrie. Astfel, raportările europene arată că, în Olanda, punct de reper ca avans tehnologic, numărul de incidente aduse reţelelor telecom de către lucrările publice este de 5,5 la mia de locuinţe/an.

În ceea ce priveşte cauzele care au condus la apariţia incidentelor de reţea, din totalul celor 60 raportate în acest an, 23 au fost cauzate de lucrări edilitare de modernizare ale Capitalei, care au impus relocarea segmentelor de infrastructură prezente în zonele respective. Alte cauze ale incidentelor înregistrate pe parcursul acestui an includ: lucrările unor furnizori de utilităţi, plantările de copaci, reamenajările prin asfaltare sau betonare, dar şi actele de vandalism.

"Pentru alinierea la cele mai noi practice in industrie, Netcity utilizează standardul de execuţie de tip mini-şanţ (mini-trenching), standard de referinţă internaţională, utilizat la scară extinsă în Europa şi recomandat de ASRO, ONU - International Telecommunication Union, Comisia Europeană sau FTTH Council. Mini-şanţul a fost adoptat de Netcity în premieră în România şi certificat de autorităţile naţionale de standardizare, ca alternativă viabilă la vechile standarde ale decadelor anterioare, pretabile pentru reţelele de comunicaţii tradiţionale, dar neoptimizate pentru cerinţele unei dezvoltări moderne", se arată în comunicatul Netcity.

Reţeaua Netcity este construită din fonduri 100% private şi este disponibilă tuturor operatorilor de telecomunicaţii, care îşi pot reloca reţelele aeriene în subteran. Infrastructura acoperă, deja, bulevardele şi zonele turistice principale din Bucureşti, iar lucrările continuă să avanseze, cu preponderenţă pe străzile secundare.

Netcity Telecom a fost fondată în anul 2007 pentru construcţia şi operarea reţelei metropolitane pentru fibră optică a Municipiului Bucureşti "Netcity", cu scopul de a facilita mutarea cablurilor aeriene în subteran.

Societatea face parte dintr-un grup de cinci companii active în domeniul infrastructurii de energie şi telecomunicaţii, alături de Electrogrup SA, Direct One SA, Nova Power & Gas SRL, precum şi Wesee SRL, reunit sub umbrela holding-ului E-INFRA.

loading...